Dowe vrou moet wéér ŉ aanvaller afweerDr. Magteld Smith. Foto: Verskaf ŉ Dowe vrou van Bloemfontein moes vir die tweede keer in minder as ŉ jaar ŉ aanvaller afweer toe sy Woensdagoggend in haar motorhuis oorval is. Dr. Magteld Smith, navorser in die departement otorinolaringologie (oor-neus-en-keelkunde) aan die Universiteit van die Vrystaat (UV), het dié oggend omstreeks 06:40 by haar huis in Brandwag in haar motor geklim om lughawe toe te ry om ŉ vlug na Kaapstad te haal. Smith is doof en het ŉ kogleêre inplanting. “Ek en Poertsie, my gidshond, was reeds in die motor wat aangeskakel was, gereed om agteruit te ry terwyl die motorhuis se elektroniese deur oopgegaan het. Die volgende oomblik het die aanvaller by my oop motorvenster verskyn,” sê Smith. Sy vertel dat sy altyd ŉ skokstok by haar in die motor hou of by haar dra wanneer sy gaan stap om haarself te verdedig. Sy het die skokstok gegryp en die aanvaller geskok dat hy op die vloer inmekaargesak het. “Ek het uit my voertuig geklim en het hom weer geskok en dalk nog ŉ keer, ek kan nie onthou nie. Daarna het ek hom uit my motorhuis uitgerol buite na die straat toe.” Smith het haar motorhuis se deur toegemaak, die alarm geaktiveer en weggery. “Weens vorige traumatiese gebeure in my lewe is dit asof my brein ‘uitsny’ en my oorlewingsinstink skop in. Ek het nie eers geweet waarheen ek ry nie en het ompaaie gery. Die aanval ŉ paar maande gelede het kort-kort deur my gedagtes geflits,” sê sy. Smith is in Julie verlede jaar by die Sewe Damme-bewaarea oorval, geslaan en verskeie kere met ŉ mes gesteek toe sy gaan stap het. Haar aanvaller het haar agter ŉ bos ingewag en toe sy met haar honde verbykom, het hy haar oorval en op die grond platgedruk. Hy het sy broek begin losmaak, maar Smith kon daarin slaag om op haar voete te kom en het haar selfoon in die veld as lokaas gegooi. Die aanvaller het gehardloop om die selfoon te kry en Smith en haar honde het gevlug. Niemand is nog in verband met hierdie aanval in hegtenis geneem nie. Teen die tyd dat Smith Woensdagoggend by die lughawe aangekom het, het sy reeds haar vlug verpas. Boonop sou dit die eerste keer, ná jare se gesukkel, wees wat Smith toegelaat word om haar gidshond saam met haar op die vlug te neem. In die verlede moes Poertsie soos ander troeteldiere die vlug in ŉ hok meemaak. “Die personeel by die lughawe was vol begrip oor die gebeure en het my en Poertsie op ŉ 19:00-vlug bespreek,” het Smith gesê. “Met my terugkoms by die huis was die krimineel weg.” Sy het gesê sy het reeds maksimum veiligheidsmaatreëls by haar huis aangebring en hoop nou om binnekort ŉ meenthuis in ŉ veilige meenthuiskompleks te kry. “Hier is maksimum sekuriteit by my woonplek, maar dit hou eenvoudig nie kriminele uit nie en dan word jy nog aan die einde van die maand verras met ŉ hoë rekening van die veiligheidsmaatskappy. Ek ervaar hierdie misdadigers as mense met ŉ professionele beroep en dit is om hul kriminele dade sonder vrees uit te voer. Niks keer hulle nie en hulle skrik vir niks en lag vir die gereg. Jy kan ook net soveel sekuriteit in plek hê,” sê sy.